Un şofer a fost oprit marţi de poliţiştii constănţeni în timp ce circula fără o anvelopă, bărbatul spunându-le oamenilor legii că era în căutarea unei vulcanizări. Conducătorul auto se afla sub influenţa băuturilor alcoolice, transmite news.ro.





Potrivit reprezentanţilor Inspectoratului de Poliţie al Judeţului Constanţa, poliţiştii au oprit marţi, pe DN 39, în zona localităţii Eforie Nord, un autoturism BMW, care circula fără o anvelopă. Şoferul, în vârstă de 26 de ani, din Călăraşi, le-a spus oamenilor legii că era în căutarea unei vulcanizări pentru a-şi rezolva problema apărută la anvelopa respectivă. El a fost testat cu aparatul etilotest, rezultând o alcoolemie de 0,61 mg/l.





Şoferul este cercetat pentru conducerea unui autoturism sub influenţa băuturilor alcoolice.